APSTIPRINĀTS

LFB 27.05.2021. valdes sēdē

 (protokols Nr.38. §.2)

**Nolikums**

**Par LFB 13. kongresa sasaukšanu un organizēšanu**

**I. Vispārējais pamatojums**

Ņemot vērā pandēmijas Covid-19 ietekmi, kā arī, lai novērstu tās radītos riskus Latvijas Farmaceitu darbības nepārtrauktībai, ar Latvijas Farmaceitu biedrības (turpmāk – LFB) valdes 2021. gada 18. marta lēmumu (protokols Nr.36) LFB 13. kongress (turpmāk – Kongress) tiek sasaukts un organizēts attālināti 2021. gada 6. novembrī, izmantojot elektroniskos saziņas līdzekļus. Kongress, atbilstoši Statūtu 6.5.punktam tiek organizēts kā pārstāvju (delegātu) sapulce (LFB 2021.gada 29.aprīļa lēmums (protokols Nr.37). Atbilstoši Statūtu 6.8.punktam katram pārstāvim ir viena balss.

Attālinātais Kongress tiek organizēts un notiek pamatojoties uz LFB Statūtiem, Covid-19 infekcijas izplatības seku pārvarēšanas likuma 37.pantu un Uzņēmumu reģistra 16.03.2021. vēstulē Nr.2-5n/2772 (pielikumā) skaidrojumu “*biedrības* *biedram ir tiesības balsot par kongresā izskatāmajiem jautājumiem pirms sapulces, proti, ka Biedrības biedri, izmantojot elektroniskos saziņas līdzekļus (e-pastu) vai pasta starpniecību, vai citos Biedrības valdes noteiktos veidos, var nodot savu balsojumu par kongresā izskatāmajiem jautājumiem, nepieslēdzoties kongresam attālināti un neierodoties tajā klātienē. Biedrs, kas balso pirms biedru kopsapulces vai piedalās un balso biedru kopsapulcē, izmantojot elektroniskos saziņas līdzekļus, ir uzskatāms par biedru kopsapulcē klātesošu un ierakstāms klātesošo biedru sarakstā. Biedrības valde sasaucot kongresu var aicināt Biedrības biedrus izmantot tiesības balsot par kongresā izskatāmajiem jautājumiem pirms kongresa, paziņojumā par kongresa sasaukšanu, nosakot prasības attiecībā uz biedru identifikāciju un kārtību, kādā biedri var nodot savu balsi”.*

**II. Attālināta Kongresa norises vide**

1. Attālinātā Kongresa norise tiek nodrošināta, izmantojot IT platformu un tajā pieejamu audio un videokonferences režīmā darbojošos Zoom vidi.
2. LFB ir tiesības slēgt vienošanos ar partneri par attālinātā Kongresa darbības nodrošināšanu IT vidē, ietverot personas datu aizsardzību, procedūru realizāciju, informācijas saglabāšanu.

**III. Pārstāvības normas (kvotas)**

1. Pārstāvju (delegātu) skaits veidojas pēc kvotu principa, pamatojoties uz LFB biedru un Goda biedru skaitu uz 6. septembri (2 mēneši pirms kongresa).
2. Kvotas un to veidošanas un piemērošanas principus apstiprina valde.
3. Vienam pārstāvim (delegātam) ir viena balss neatkarīgi no tā, cik biedrus viņš pārstāv.
4. Delegāti ir LFB biedri, kuri rakstiski izvirzīti līdz valdes noteiktajam termiņam – 2021.gada 6. oktobrim.

**IV. Kandidātu izvirzīšana LFB amatpersonu vēlēšanām (LFB Valdei, LFB Ētikas komisijai, LFB Revīzijas komisijai, LFB Prezidenta amatam)**

1. Kandidātu izvirzīšana LFB amatpersonu vēlēšanām notiek atbilstoši Statūtiem, pievienojot izvirzīto kandidātu rakstveida piekrišanu.

1. Kandidātu saraksti tiek publicēti LFB un SIA “Medikamentu informācijas centrs” interneta vietnē ne vēlāk kā 5 (piecas) darba dienas pēc izvirzīšanas termiņa beigām.

**V. Mandātu komisijas, Balsu skaitīšanas komisijas, Redakcijas komisijas, sekretariāta izveidošana**

1. Valde izvirza un apstiprina Mandātu komisijas, Balsu skaitīšanas komisijas, Redakcijas komisijas, sekretariāta skaitlisko un personālsastāvu.
2. Izvirzītajiem kandidātiem jāiesniedz rakstveida piekrišanu un parakstīts solījums.
3. Balsu skaitīšanas komisija un Mandātu komisija darbību uzsāk pirms Kongresa.

**VI. Balsošanas kārtība**

1. Balsot par LFB amatpersonām drīkst tikai vienu reizi vienā no 12.1, 12.2, 12.3 punktos norādītajā veidā:

12.1 iepriekš – klātienē, divas dienas pirms Kongresa, 4. un 5. novembrī LFB telpās Rīgā, Pils ielā 21. 4.novembrī no plkst. 8.30 - 19.00, 5.novembrī no plkst. 8.30 - 16.00. Vēlama iepriekšēja pieteikšanās.

12.2. iepriekš – elektroniski, vienu dienu pirms Kongresa, 5.novembrī no plkst. 10.00 – 14.00 interneta platformā;

12.3. Kongresa norises dienā – elektroniski, Kongresa norises interneta platformā, atbilstoši Kongresa darba kārtībai.

13. Nepieciešamās procedūras ar balsošanas urnu veic Balsu skaitīšanas komisija.

**VII. Statūti.**

14. Valde izskata un virza Kongresam tikai LFB darbībai vitāli svarīgus un neatliekamus priekšlikumus LFB Statūtu un Ētikas kodeksa grozījumiem.

**VIII. Debates.**

15. Valde nosaka pieteikumu skaita normu un ilgumu debatēm.

16. Debatēs iespējams pieteikties tikai delegātiem, kuri piedalās kongresā tiešsaistē.

17. Papildus paredzēta iespēja līdz Kongresam iesūtīt rakstveida jautājumus, uz kuriem Kongresa laikā tiek sniegtas atbildes.